Na podlagi tretjega odstavka 17. člena, petega odstavka 25. člena in 48. člena Zakona o znanstvenoraziskovalni in inovacijski dejavnosti (Uradni list RS, št. 186/21 in 40/23) in po predhodnem soglasju ministra za visoko šolstvo, znanost in inovacije št. … z dne … je Upravni odbor Javne agencije za znanstvenoraziskovalno in inovacijsko dejavnost Republike Slovenije na ... seji dne … sprejel

**SPLOŠNI AKT O SPREMEMBAH IN DOPOLNITVAH SPLOŠNEGA AKTA O STABILNEM FINANCIRANJU ZNANSTVENORAZISKOVALNE DEJAVNOSTI**

**1. člen**

V Splošnem aktu o stabilnem financiranju znanstvenoraziskovalne dejavnosti (Uradni list RS, št. 87/22 in 103/22 - popr.) se v celotnem besedilu, razen v 31. členu, kratica »ARRS« nadomesti s kratico »ARIS«.

**2. člen**

23. člen se spremeni tako, da se glasi:

**»23. člen**

**(način izračuna dodelitve deleža sredstev)**

(1) Izračun dodelitve deleža sredstev PSF in ISF se naredi za vsako RO.

(2) Pri izračunu se upošteva sredstva iz PSF in ISF. Sredstva iz RSF in sredstva za PNR se pri izračunu ne upoštevajo.

(3) Izračun dodelitve deleža sredstev PSF in ISF temelji na oceni iz četrtega odstavka 23.a člena tega splošnega akta. Oceno določi ocenjevalna skupina, ki jo na podlagi mnenja ZSA s sklepom imenuje direktor ARIS in jo sestavljajo raziskovalci, ki nimajo državljanstva Republike Slovenije. Število članov ocenjevalne skupine je odvisno od števila področij panelov iz drugega odstavka 3. člena tega splošnega akta, na katerih posamezna RO opravlja znanstvenoraziskovalno dejavnost, tako, da se za vsako področje panela imenuje po en ocenjevalec, pri čemer skupno število članov ocenjevalne skupine ne sme biti manjše od tri. Direktor ARIS izmed članov ocenjevalne skupine določi predsednika ocenjevalne skupine.

(4) Ocenjevalce se imenuje na podlagi naključnega izbora izmed ocenjevalcev, ki so primerni za ocenjevanje določenega področja panela in morajo izpolnjevati naslednje pogoje:

* imajo vodilno izkušnjo ali poznavanje upravljanja RO;
* z raziskovalci na ocenjevanem področju nimajo skupnih znanstvenih člankov v zadnjih petih letih;
* z raziskovalci na ocenjevanem področju nimajo skupnih projektov ali skupnih prijav projektov do zaključka evalvacije.«.

**3. člen**

Za 23. členom se dodata nova 23.a in 23.b člen, ki se glasita:

»**23.a člen**

**(postopek ocenjevanja)**

(1) Posamezna ocenjevalna skupina lahko oceni več RO.

(2) Ocenjevalna skupina oceno določi na podlagi kazalnikov znanstvene odličnosti, družbenega in gospodarskega vpliva in mednarodne vpetosti po naslednjih merilih:

1. Znanstvena odličnost:

* celovitost, skladnost in dosegljivost zastavljenih razvojnih, strateških in dolgoročnih ciljev znanstvenoraziskovalnega dela ter pripadajočih kazalnikov (načrt izvajanja znanstvenoraziskovalne dejavnosti; v nadaljnjem besedilu: načrt izvajanja ZRD);
* uspešnost pri uresničevanju lastnih razvojnih, strateških in dolgoročnih ciljev znanstvenoraziskovalnega dela (načrta izvajanja ZRD);
* izvirnost znanstvenoraziskovalnega dela oziroma prispevek k širitvi znanja na svojem področju;

2. Družbeni in gospodarski vpliv:

* raziskovalno delo in dosežki so se preverljivo odrazili ali se odražajo v zunanjih učinkih, rezultatih, inovacijah, aplikacijah, novih tehnologijah, prototipih, sistemskih izboljšavah, pravnih ureditvah, novih pristopih in podobno na različnih družbenih področjih (npr. gospodarstvo, pravo, politika, zdravstvo, kultura, umetnost, tehnološke inovacije, ekologija, prostorsko urejanje);
* vpliv je odražen v spremembah ali koristih za: ozaveščenost, sposobnost, uspešnost; pri državljanih, skupnostih, organizacijah, oblikovalcih politik, gospodarstvu, civilni družbi in posameznikih (lokalno, nacionalno ali mednarodno);
* aktivnosti RO nakazujejo potencial za širitev/nadgradnjo/povečevanje gospodarskega in družbenega vpliva;
* ukrepi za spodbudo prenosa znanja in sodelovanja z deležniki pri aktivnostih/projektih ki generirajo ali obetajo družbene in gospodarske učinke;

3. Mednarodna vpetost:

* članstvo raziskovalcev in RO v mednarodnih znanstvenih združenjih;
* mednarodno partnerstvo raziskovalcev (npr. skupni raziskovalni projekti, skupne objave);
* mednarodno partnerstvo RO (npr. bilateralni in multilateralni sporazumi, skupne iniciative);
* ukrepi za spodbudo sodelovanja med raziskovalci in RO v mednarodnem prostoru;
* ukrepi za spodbujanje vključenosti v uredništva nacionalnih znanstvenih revij oziroma izdajanje le-teh;
* ukrepi za spodbujanje raziskovalcev za izvajanje recenzij v okviru evalvacij oziroma ocenjevanja znanstvenoraziskovalnega dela v tujini ter članstva v uredništvih mednarodnih znanstvenih revij;
* ukrepi za spodbudo mednarodnih izmenjav oziroma gostovanj (npr. zaposlenih, študentov, poletne šole) in uresničevanje.

(3) Ocenjevalna skupina oceno sestavi na podlagi:

* zadnjega oddanega načrta izvajanja ZRD RO iz drugega odstavka 28. člena zakona, pri čemer se vrednosti kazalnikov, opredeljenih v načrtu izvajanja ZRD dejavnosti, zajamejo na ravni RO in
* zadnjega oddanega poročila o doseganju ciljev stabilnega financiranja RO v skladu z drugim odstavkom 28. člena zakona.

(4) Ocenjevalna skupina oceni RO z naslednjimi ocenami:

|  |  |  |  |
| --- | --- | --- | --- |
| OCENA | OPIS OCENE | | |
|  | Znanstvena odličnost | Družbeni in gospodarski vpliv | Mednarodna vpetost |
| A - Odlično | Znanstvenoraziskovalno delo je vrhunsko, mednarodno prepoznavno in izvirno na svojem področju ter v skladu s strategijo in cilji RO (načrt izvajanja ZRD). | Doseg in pomen družbenega in gospodarskega vpliva je izstopajoč, učinki so preverljivi (nove tehnologije, prototipi, proizvodi, storitve, sistemi, pristopi…) ter odražajo dobro zastavljeno institucionalno strategijo in cilje (načrt izvajanja ZRD). | Raziskovalci so intenzivno vpeti v skupno raziskovanje, strokovno delo in druge aktivnosti v mednarodnem prostoru. Izkazani so dosežki, ki izhajajo iz mednarodnega sodelovanja. Institucionalno okolje nudi nadpovprečno podporo za mednarodno sodelovanje. |
| B - Zelo dobro | Znanstvenoraziskovalno delo je prepoznano.  Zaznana je izvirnost in prispevek k širitvi znanja na svojem področju. | Doseg in pomen družbenega in gospodarskega vpliva je preverljiv in prepoznan. Zaznan je soliden potencial za širitev oz. povečevanje vpliva. | Raziskovalci so vpeti v skupno raziskovalno in strokovno delo na mednarodni ravni.  Institucionalno okolje nudi dobro podporo pri mednarodnem sodelovanju. |
| C - Solidno | Zaznana je kakovost, ki je sprejemljiva na svojem področju. | Doseg in pomen družbenega in gospodarskega vpliva je zaznan in obetaven. | Del raziskovalcev izkazuje mednarodno vpetost. Institucionalno okolje nudi osnovno podporo mednarodnemu sodelovanju. |
| D – Ne dosega kriterijev oziroma ni primerno za uvrstitev v oceno A, B ali C | Kakovost ne dosega pričakovanih standardov na svojem področju. | Družbeni in gospodarski vpliv je v zametkih ali ni zaznan. | Raziskovalci in drugo osebje RO je v manjši meri mednarodno vpeto. Podporno okolje ne nudi ustrezne podpore za mednarodno sodelovanje. |

(5) Na podlagi ocen iz prejšnjega odstavka se izračuna indeks kakovosti za posamezno RO (Q) na podlagi naslednjih parametrov:

1. profil kakovosti na podlagi ocen A, B, C, ali D kazalnikov znanstvene odličnosti, družbenega in gospodarskega vpliva ter mednarodne vpetosti;
2. utež ocene posameznega kazalnika, pri čemer je A utežena s 4, B z 2, C z 1, in D z 0, in pri čemer se utežen ocena posameznih kazalnikov zaokroži na dve decimalni mesti;
3. FTEp = FTE področja P pri prejemniku;
4. **Qp** = kakovost posameznega področja RO;
5. **X** = številčna ocena kazalnika znanstvena odličnost (4 za oceno A, 2 za oceno B, 1 za oceno C in 0 za oceno D);
6. **Wd** = delež kazalnika znanstvene odličnosti (50 %);
7. **Y** = številčna ocena kazalnika družbeni in gospodarski vpliv (4 za oceno A, 2 za oceno B, 1 za oceno C in 0 za oceno D);
8. **Wp** = delež kazalnika družbeni in gospodarski vpliv (35 %);
9. **Z** = številčna ocena mednarodne vpetosti ocenjevane enote (4 za oceno A, 2 za oceno B, 1 za oceno C in 0 za oceno D);
10. **Wv** = delež kazalnika mednarodna vpetost (15%).

(6) Indeks kakovosti RO na področju panela (Qp) se izračuna po naslednji formuli Qp = (X \* Wd + Y \* Wp + Z\*Wv).

(7) Indeks kakovosti RO kot celote (Q) je uteženo povprečje po področjih panelov: **Q= (∑ Qp\* FTEp )/∑ FTEp.**

**23.b člen**

**(sprememba obsega sredstev stabilnega financiranja)**

(1) Na podlagi ocenjevanja iz prejšnjega člena se RO razdeli v prvo, drugo ali tretjo skupino in sicer tako, da je prvih 10 % najbolje ocenjenih RO uvrščenih v prvo skupino, naslednjih 80 % RO je uvrščenih v drugo skupino, preostalih 10 % RO pa je uvrščenih v tretjo skupino. Pri določitvi števila RO v prvi in tretji skupini se delež RO, ki sodi v zgornjih in spodnjih 10 % izraženo v decimalnem številu, zaokroži navzgor, preostanek RO pa se uvrsti v drugo skupino.

(2) Sredstva PSF in ISF se dodelijo tako, da se do 10 % zneska stabilnega financiranja, ki je namenjen za PSF-O in ISF-O, v deležu, ki ga določi minister, pristojen za znanost, izvzame iz dodelitve po prvem odstavku 25. člena zakona in se dodeli RO glede na razvrstitev v skupine iz prejšnjega odstavka, na način, da se RO v prvi skupini dodeli večji, v drugi skupini enak, v tretji skupini pa manjši delež vsote sredstev PSF-O in ISF-O, kot bi jih prejeli, če se sredstva iz tretjega odstavka 25. člena zakona ne bi prerazporedila. Zmanjšanje vsote sredstev RO, ki se uvrstijo v tretjo skupino, ne sme presegati 3%.

(3) Sklep o povečanju ali zmanjšanju vsote sredstev PSF-O in ISF-O za posamezno RO sprejme direktor ARIS. Na podlagi sklepa direktorja ARIS ARIS z RO sklene aneks k pogodbi o stabilnem financiranju znanstvenoraziskovalne dejavnosti.«.

**PREHODNA IN KONČNA DOLOČBA**

**4. člen**

Ne glede na prvi odstavek 22. člena tega splošnega akta se v prvem pogodbenem obdobju izračun dodelitve deleža sredstev PSF in ISF izvede v letu izvedbe dodelitve sredstev, rezultati izračuna pa se uporabijo za financiranje RO s 1. junijem v letu, ki je določen z zakonom.

**5. člen**

**(začetek veljavnosti)**

Ta splošni akt začne veljati naslednji dan po objavi v Uradnem listu Republike Slovenije.

Št. 007-29/2024-2  
Ljubljana, dne   
EVA

dr. Zoran Ren  
predsednik upravnega odbora ARIS